महाजन से मिलने पहुंचे भाजपाई, बाेले- आपको ही लड़ना होगा चुनाव, ताई बोंली- सेवा तो मैं वैसे भी कर सकती हूं

इंदाैर. लोकसभा अध्यक्ष सुमित्रा महाजन के चुनाव लड़ने से इंकार के बाद शनिवार को भाजपा के कई नेता ताई के घर पहुंच गए। बड़ी संख्या में विभिन्न संस्थाओं के लोग और भाजपा कार्यकर्ता उनके मनीषपुरी स्थित निवास पर पहुंचे। इस दौरान सभी ने कहा कि ताई आपको ही चुनाव लड़ना चाहिए। आपको अपना निर्णय वापस ले लेना चाहिए। इस शहर के विकास के लिए एक बार फिर आपकी जरूरत है। सांवेर और देपालपुर के कई ग्रामीण कार्यकर्ता ताई के घर जमा हुए थे। पार्षद अर्चना चितले, राम स्वरुप मूंदड़ा सहित कई नेता भी पहुंचे थे।

कार्यकर्ताओं से ताई ने कहा कि मैं बिना सांसद बने भी इस शहर की सेवा कर सकती हूं। ताई से एक कार्यकर्ता ने कहा कि आपका ये फैसला हमें पच नहीं रहा है। ताई ने मजाकिया अंदाज में कहा कि ऐसे फैसले धीरे-धीरे ही पचते हैं। महाजन को घेर कर बैठे कार्यकर्ता काफी देर उन्हें मनाने का प्रयास करते रहेंं। लेकिन ताई उन्हें टालती रही। दूर-दूर से कार्यकर्ताओं के आने का सिललिसा जारी था। दोपहर में शहरी कार्यकर्ताओं के भी पहुंचने की संभावना है।